Tuget n yiwudam, ur asen-yefki ara umaru ismawen imi nnefṣ ameqqran n yismawen i dyebder d ismawen n timmarewt akked wid yeddsen ɣef sin n wawalen neɣ ugar amedya : (yiwen n urgaz), ula d ismawen n yiwudam ilmend n leɛmer-nsen d tewsit-nsen sɛan amur-nsen deg tullisin n Murad Irnaten amedya (argaz, tameṭṭut, arrac, tullas...) rnu ɣer-s tuget deg-sen ttuɣalen-d di tullisin n wammud-agi, daɣen ismawen n yiwudam s twuri-nsen ttuɣalen-d deg tullisin n wammud-a am (Ccix lǧameɛ), ma dayen yerzan aglam, amaru i weṣṣef gar cwiṭ d waṭas i wudam-ines, imi ttwabedren-d akk leṣnaf-is, labaɛda aglam n ṭṭbiɛa d tigawin, imi ulac tullist izeglen, ula d aglam n tnefsit yessemres-it umaru maca ur yeṭuqqet ara am sin-agi imezwura, ma dayen yerzan aglam n tfekka nettmagar-it-id kan tikkelt neɣ snat di tullist, llant tullisin anda ur t-id-nettemlil ara yak. Aglam s umata yettunefk i yiwudam igejdanen, akken yettunefk daɣen ula i yiwudam ussinen, ula d tinfaliyin s wayes i d-igellem umaru iwudam, tikkelt ad tent-yesseɣzef, tikkelt nniḍen xaṭi.